‘ভুতুড়ে ভোটার’ ইস্যুতে তৃণমূলের কোর কমিটির প্রথম বৈঠক ৬ মার্চ

কলকাতা: ‘ভুতুড়ে ভোটার’ (Fake Voter) ইস্যুতে সরগরম রাজ্য রাজনীতি। মুখ্যমন্ত্রী মমতা বন্দ্যোপাধ্যায় (Mamta Banerjee) তৃণমূলের কর্মিসভা (Trinamool Committee) থেকে ‘ভুতুড়ে ভোটার’ ইস্যুতে সুর চড়িয়েছেন। তার পরেই রাজ্য নেতৃত্বের নেতা কর্মীরা ভোটার তালিকা ক্লিন করতে রাস্তায় নেমে পড়েছেন। ২৭ ফেব্রুয়ারি নেতাজি ইন্ডোর স্টেডিয়ামে দলের ওই সভাতেই একটি কোর কমিটির (Core Committee) কথা ঘোষণা করেন মমতা।

সেইমতো আগামী ৬ মার্চ (6 March) ভোটার লিস্ট (Voter list) সংক্রান্ত কমিটির প্রথম বৈঠক হতে চলেছে তৃণমূল ভবনে। এই বৈঠকে কমিটির সদস্যরা ছাড়াও জেলার সভাপতি এবং চেয়ারম্যানরা উপস্থিত থাকবেন বলে জানা গেছে। দলনেত্রীর তৈরি করে দেওয়া কোর কমিটির সদস্য এবং জেলার পদাধিকারীদের নিয়ে বৃহস্পতিবার তৃণমূল ভবনে বৈঠকে হবে। ভুয়ো ভোটার চিহ্নিত করতে স্ক্রুটিনির মাধ্যমে কীভাবে সেই কাজ আরও ফলপ্রসূ করা যায়, তা নিয়ে বিস্তারিত আলোচনা হবে।

আরও পড়ুন: আগামীকাল দিল্লিতে নির্বাচন কমিশনে সব রাজ্যের সিইও’দের নিয়ে বৈঠক

কমিটির ৩৬ জন সদস্যের নাম জানিয়ে দেওয়ার পাশাপাশি সাতদিনের কোর কমিটির বৈঠক ডাকার নির্দেশ দেন তিনি। সেইমতো আগামী বৃহস্পতিবার তৃণমূল ভবনে বৈঠক ডেকেছেন কমিটির প্রধান তথা তৃণমূল রাজ্য সভাপতি সুব্রত বক্সি। রাজ্যের সবক’টি জেলার তৃণমূল জেলা সভাপতি ও চেয়ারম্যানদের বৈঠকে ডাকা হয়েছে। এই বৈঠকে জেলাভিত্তিক বিভিন্ন আলোচনা হবে। কোন বিধানসভাগুলিতে বাড়তি নজর দিতে হবে, তাও আলোচনার অন্যতম ইস্যু।

রাজ্যের ইতিমধ্যেই এক এপিক নাম্বারে ভোটারের হদিশ মিলেছে। দক্ষিণ ২৪ পরগনার চম্পাহাটি গ্রাম পঞ্চায়েতে ভুয়ো ভোটারের খোঁজ মিলেছে কয়েকদিন আগে। তারপর মুর্শিদাবাদের রানিনগর, দক্ষিণ দিনাজপুরের গঙ্গারামপুর সহ একাধিক জায়গায় একই এপিক কার্ড নম্বরে দু’জন ব্যক্তির অস্তিত্ব পাওয়া গিয়েছে।